I sommeren 2016 blev i alt 80 børn indlagt efter at have indtaget dråber med D-vitamin fra mærket Inno Pharma, som Vejle-virksomheden Diafarm står bag. Her var koncentrationen af D-vitamin ved en fejl 75 gange højere end tilsigtet, og det gjorde børnene syge.

Diafarms forsikringsselskab betalte 190 kroner til hvert barn per sygedag, men virksomheden har afvist at udbetale en erstatning af egen lomme.

Nu har virksomheden fremlagt årsregnskab, hvor det fremgår, at man påtænker at trække en million kroner ud til ejerne.

Læs også : Mor til vitaminforgiftet barn: Erstatningen er slet ikke stor nok

Det forarger Lene Bruun, der er mor til Ida, som er et af de børn, der blev syge af D-dråberne. Hun har sammen med flere andre berørte familier efterspurgt en erstatning på 25.000 kroner per familie fra virksomheden.

- Jeg tænker, at når man har mulighed for at hive en million ud af et firma til sig selv, kan jeg godt undre mig over, at man ikke kan betale 25.000 kroner for noget, man selv har været skyld i. Et eller andet sted fortæller det mig rigtig meget om, hvor deres moral og etik ligger henne, siger Lene Bruun.

Læs også : D-vitaminskandale: Nu skal Ida være med i et forskningsprojekt